VF Plus na kieshof oor BLFDr. Pieter Groenewald. Foto: VF Plus Die Vryheidsfront Plus het Maandag die verkiesingshof in Bloemfontein genader om die party Black First Land First (BLF) te verbied om aan die algemene verkiesing deel te neem omdat BLF nie nierassig is nie. Tydens ŉ aankondiging hieroor by die parlement vandag het die leier van die VF Plus, dr. Pieter Groenewald, gesê die Onafhanklike Verkiesingskommissie (OVK) het gefouteer deur BLF as ŉ politieke party te registreer omdat die party se lidmaatskap nie oop is vir wit mense nie. Sulke rassediskriminasie is strydig met die Grondwet, wat beteken dit is onwettig en dus ŉ ongeldige registrasie. Boonop bepaal art. 16 (1) (c) van die Kieswet dat die OVK geen party mag registreer wat mense op grond van ras as lede uitsluit nie, maar in die geval van die BLF het dit nou gebeur – dit staan presies so in die BLF se grondwet, wat dus op sigself onwettig is. Andile Mngxitama, president van die BLF. Foto: ANA. Die OVK se powere hantering van die kwessie, asook die tydsaamheid waarmee die OVK tot dusver oor die kwessie opgetree het, het tot gevolg dat die VF Plus hom regstreeks tot die kieshof rig om die saak afgehandel te kry. Die saak is ingedien as ŉ dringende aansoek om die BLF se registrasie en deelname aan die verkiesing te kanselleer. Die VF Plus beskou die kwessie as dringend omdat stembriewe kragtens die tydskaal van die OVK reeds teen 23 April gedruk moet wees. Groenewald het gesê een van die redes waarom die VF Plus dit doen, is sodat ŉ presedent nie geskep word waarvolgens mense op grond van ras uitgesluit word, wat dan later herhaal kan word nie. ŉ Ander rede is omdat die BLF ŉ rassistiese party is. Die BLF en die OVK moet teen môre aandui of hulle die VF Plus se regsaksie in die kieshof sal teenstaan. Indien nie, kan die BLF in elk geval nie deelneem nie.